Itä-Helsingissä voi nyt osallistua ”äijäkävelylle”, jossa pyhiinvaelletaan idän tärkeimmät baarit ja korkataan pullo täyttömäellä

Ystävykset kokosivat Itä-Helsingin vuoden äijäkävelynsä 20 vuoden ajalta opaskirjaksi.

Äijisten jumalat ovat väkeviä.

”Uskomme heidän suosivan. Asenteella lähdetään aina kävelemään, oli sää mikä hyvänsä.”

Marco Kosonen panee saapasta toisen eteen. On alkamassa ties moneskymmenes Itä-Helsingin Äijis, Äijäkävely.

Sade on väsynyt ja sää harmaa kuin monen suomalaisen mielikuva Itä-Helsingistä. Vaan eihän Itä ole harmaa, kaukana siitä. Väriä on roimasti enemmän kuin Kampissa ja Kluuvissa yhteensä.